Mgr. **Milan Chautur** CSsR (\* 4. september 1957, Snina) je slovenský gréckokatolícky kňaz, emeritný košický gréckokatolícky eparchiálny biskup.

Životopis
---------

### Kňazské a biskupské pôsobenie

Chautur zložil prvé sľuby v Kongregácii Najsvätejšieho Vykupiteľa v roku 1974. Za kňaza bol vysvätený v Prešove 14. júna 1981 pomocným biskupom Križevackej eparchie Joachimom Segedim. Dňa 1. júla 1990 ho zvolili za viceprovinciála gréckokatolíckych redemptoristov v Michalovciach.

Dňa 11. januára 1992 ho pápež sv. Ján Pavol II. menoval za titulárneho kresimenského biskupa a pomocného prešovského biskupa. Biskupskú vysviacku prijal 29. februára 1992 v Prešove z rúk hlavného svätiteľa prešovského eparchu Jána Hirku. Spolusvätiteľmi boli vladyka Michal Rusnák CSsR, biskup slovenskej gréckokatolíckej eparchie sv. Cyrila a Metoda v Toronte, a arcibiskup Giovanni Coppa, apoštolský nuncius v Česko-Slovensku.

Dňa 21. februára 1997 bol vladyka Milan Chautur menovaný pápežom sv. Jánom Pavlom II. za apoštolského exarchu pre novovzniknutý apoštolský exarchát katolíkov byzanského obradu v Košiciach.

Pápežom Benediktom XVI. bol dňa 30. januára 2008 menovaný za eparchiálneho biskupa Košickej eparchie. Do úradu bol uvedený dňa 18. februára 2008 v Prešove kardinálom Leonardom Sandrim, prefektom Kongregácie pre východné cirkvi.

V Konferencii biskupov Slovenska je vladyka Milan Chautur predsedom Rady pre rodinu a Rady pre inštitúty zasväteného života a spoločnosti apoštolského života.

Laicizovaný kňaz Miroslav Kocúr v roku 2018 poskytol Denníku N informáciu, že vie o slovenskom biskupovi, ktorý sa dopustil zneužívania maloletých detí. Na druhý deň Košická eparchia vydala oficiálne vyhlásenie na ozrejmenie závažnej skutočnosti. V roku 2017 bola nahlásená návšteva veriacich na Eparchiálny úrad v Košiciach za účelom gratulácie k jubileu eparchu Milana Chautura. Návšteva pripojila žiadosť na nahrávanie stretnutia pre televízny program. V skutočnosti na stretnutie prišla iba jedna žena s kameramanom. Počas stretnutia dotyčná Martina O'Connor obvinila biskupa, že v čase jej detstva ju sexuálne zneužil. Žena sa obrátila aj na políciu. Vladyka Milan Chautur toto obvinenie odmietol. Dňa 21. septembra 2018 bol na Slovensku Deň pôstu a modlitieb za košického eparchu Milana Chautura. Táto iniciatíva vychádzala od mladých animátorov Košickej eparchie. Podporu vladykovi Milanovi v mene Konferencie biskupov Slovenska vyjadril rímskokatolícky košický arcibiskup metropolita a podpredseda KBS Bernard Bober počas príhovoru na záver archijerejskej svätej liturgie 22. septembra 2018 v Ľutine pri príležitosti osláv 200. výročia zriadenia Prešovskej gréckokatolíckej eparchie. Vyšetrovanie údajného sexuálneho zneužívania polícia zastavila v apríli 2022 s výsledkom biskupovej neviny.

Dňa 20. januára 2020 pápež František vymenoval slovenského arcibiskupa Cyrila Vasiľa SJ, dovtedy sekretára Kongregácie pre východné cirkvi, za apoštolského administrátora *sede plena* Košickej eparchie. Vladyka Milan Chautur naďalej zostal košickým eparchiálnym biskupom. Na rozhodnutie Svätého Otca Františka reagoval vladyka Milan slovami: *"Rozhodnutie Svätého Otca prijímam s tou istou úctou a poslušnosťou, ako som prijal menovanie za biskupa pred 28 rokmi. V pokoji vždy urobím všetko tak, ako nástupca svätého Petra rozhodne. Som veľmi rád, že budem mať vedľa seba biskupa, ktorý bude napomáhať dobru tejto Cirkvi."*

V januári 2021 požiadal o uvoľnenie z úradu, ktoré pápež František prijal s účinnosťou k 24. júnu 2021. Ako nástupcu menoval dovtedajšieho apoštolského administrátora eparchie Cyrila Vasiľa. Chautur v čase uvoľnenia z úradu podstupoval v roku 2021 intenzívnu liečbu leukémie. Po uvoľnení z funkcie sa presťahoval z Košíc do Kláštora redemptoristov v Michalovciach.

Referencie
----------

1. ↑   *Bula o vymenovaní vladyku Milana Chautura, CSsR za košického eparchu* [online]. [Cit. 2013-04-04]. Dostupné online. Archivované 2015-04-26 z originálu.
2. ↑  Komisie a rady Konferencie biskupov Slovenska
3. ↑  SUDOR, Karol. Miroslav Kocúr: Meniť cirkev. *sme.sk* (Bratislava: Petit Press), 2012-06-08. Dostupné online [cit. 2020-02-19]. ISSN 1335-4418.
4. ↑   *Rozhovor s Miroslavom Kocúrom* [online]. Denník N, 2018-09-18, [cit. 2020-02-11]. Dostupné online.
5. ↑   *Advokát Martiny O'Connor: Z postupu vyšetrovateľky som zhrozený* [online]. Postoj, [cit. 2020-05-11]. Dostupné online.
6. ↑  SCR. *Vladyka Chautur: Musíme chrániť obete, až potom reputáciu* [online]. www.lumen.sk, [cit. 2020-01-20]. Dostupné online.
7. ↑   Biskup je nevinný. Polícia zastavila stíhanie Milana Chautura pre sexuálne zneužívanie. *tvnoviny.sk* (Bratislava: MARKÍZA – SLOVAKIA), 2022-05-01. Dostupné online [cit. 2022-05-02].
8. ↑   *Menovanie apoštolského administrátora sede plena Košickej eparchie* [online]. www.tkkbs.sk, [cit. 2020-01-20]. Dostupné online.
9. ↑   *PÁPEŽ FRANTIŠEK MENOVAL PRE KOŠICKÚ EPARCHIU NOVÉHO EPARCHIÁLNEHO (SÍDELNÉHO) BISKUPA* [online]. www.grkatke.sk, [cit. 2021-06-24]. Dostupné online.
10. ↑  David Kovac. *Vyjadrenie Eparchiálneho úradu k zmenám vo vedení Gréckokatolíckej eparchie Košice* [online]. grkatke.sk, [cit. 2022-05-02]. Dostupné online.
11. ↑  Postoj. Košická eparchia. *Denník Postoj* (Bratislava: Postoj Media), 2021-06-24. Dostupné online [cit. 2022-05-03]. ISSN 1336-720X.

Externé odkazy
--------------

* Životopis vladyku Milana Chautura na stránke košickej eparchie Archivované 2018-08-04 na Wayback Machine
* Erb vladyku Milana Chautura, CSsR Archivované 2015-04-26 na Wayback Machine
* Milan Chautur na oficiálnej stránke katolíckej cirkvi
* Bishop Milan Chautur, C.SS.R.
* Bishop Milan Chautur, C.SS.R.

Autoritné údaje: * SNK: 156397
* VIAF: 1358156565715923500003